Melestradurezh: krouet e voe kumun Sant-Aleustr diwar ul lodenn eus parrez katolik Buelion ha Sant-Aleustr e 1790. Gant al lezenn eus an 23 a viz Eost 1790 e voe lakaet e kanton Begnen; e Bann Josilin edo. Gant al lezenn eus an 8 pluviôse an IX (28 a viz Genver 1801), dezhi an titl loi portant réduction du nombre de justices de paix, e voe diskaret kanton Begnen ha lakaet Sant-Aleustr e Kanton Sant-Yann-Brevele, bet krouet gant ar memes lezenn. Lakaet e oa bet Sant-Aleustr en Arondisamant Ploermael bet krouet e 1800.